የኦሞ ኩራዝ ስኳር ፕሮጀክት ለ6ሺህ 695 ሰዎች የሥራ ዕድል ፈጠረ
 -በተጠናቀቀው የበጀት ዓመት የኦሞ ስኳር ልማት   ፕሮጀክት ለ6ሺህ 695 ለሚሆኑ የአካባቢው ነዋሪዎች አዳዲስ የሥራ ዕድል መፍጠሩን   የፕሮጄክቱ ዋና ሥራ አስኪያጅ ገለጹ፡፡ዋና ሥራ አስኪያጁ አቶ ኑረዲን አሣሮ የአዳዲሶቹን የስኳር ፕሮጀክቶች የ2005 በጀት ዓመት የዕቅድ አፈጻጸም ሪፖርት ለመገምገም ትላንት በተጀመረው የውይይት መድረክ ላይ እንደገለጹት በበጀት ዓመቱ 505 ቋሚ የሥራ እደሎችን ጨምሮ በኦሞ ዞን 8ቱም ወረዳዎች ለሚገኙ ለ6ሺህ 695 ሰዎች ሥራ መፍጠር ተችሏልበዞኑ በሙርሲና ቦዲ ቀበሌዎች ያሉትን የህብረተሰብ ክፍሎች በፕሮጄክቱ ላይ ያላቸውን ግንዛቤ ለማሳደግ የተለያዩ ጥረቶች ሲደረጉ እንደቆዩ የጠቀሱት አቶ ኑረዲን በበጀት ዓመቱ 20 ህዝባዊ መድረኮችን በማዘጋጀት ለ1ሺህ140 ለሚሆኑ ሰዎች ግንዛቤ ማስጨበጫ ስልጠና መሰጠቱን ተናግረዋል፡፡ በኦሞ ኩራዝ ስኳር ፕሮጀክት ሥር የአምስት ፋብሪካዎች ግንባታ እየተካሄዱ መሆኑን    የገለጹት አቶ ኑረዲን በበጀት ዓመቱ ውስጥ ለማከናወን ከታቀደው የ21 ብሎኮች ግንባታ የ13 ብሎኮች ግንባታ በመካሄድ ላይ ይገኛል ብለዋል፡፡ በኦሞ ኩራዝ ስኳር ልማት ፕሮጀክት ምክንያት እንድም የሚፈናቀል ዜጋ እንደሌለ    የጠቆሙት አቶ ኑረዲን ተበታትነው የሚኖሩትን የቦዲ ማህበረሰብ አባላት የማህበራዊና  የመሠረተ ልማት ተጠቃሚ ለማድረግ በተደረገ ጥረትም 214 አባወራ አርብቶ አደሮችን  የመስኖ ልማት ተጠቃሚ ማድረግ  እንደተቻለ ተናግረዋል፡፡በተጨማሪም የሰውና የእንስሳት ጤና እንዲሁም የውሀ ተቐማትን ጨምሮ የወፍጮ    አገልግሎት ለመንደሮቹ መሟላታቸውን ዋና ሥራ አስኪያጁ  አያይዘው   ገልጸዋል ፡፡ለአምስቱ የኦሞ ኩራዝ ፋብሪካዎች የሚሆነውን የአገዳ ማባዣ የሚሆን የላብራቶሪ ግንባታ በ1ቢሊዮን ብር ወጪ መጠናቀቁን የጠቀሱት አቶ ኑረዲን ለላብራቶሪው ተገቢ የሆኑ   መሣሪያዎች ተከላ ሥራ በተያዘው አዲሱ በጀት ዓመት እንደሚካሄድ ገልጸዋል ፡፡የባለሙያዎች  ክህሎት ማነስ ፤ የባለድርሻ  አካላት አቅም ውስንነትና  የዝናብ  ወራት   መራዘም ፕሮጀክቱን በበጀት ዓመቱ ውስጥ ካጋጠሙት አበይት ችግሮች መካከል እንደሚጠቀሱ አቶ ኑረዲን ተናግረዋል፡፡